B4-0588, 0608, 0630, 0642 και 0648/96

Ψήφισμα σχετικά με τις παραβιάσεις των ανθρωπίνων δικαιωμάτων στη Βιρμανία (Μυανμάρ)

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με τη Βιρμανία (Μυανμάρ), ιδιαιτέρως δε εκείνα της 29ης Σεπτεμβρίου 1994 ((EE C 305, 31.10.1994, σελ. 98)), 16ης Φεβρουαρίου 1995 ((ΕΕ C 56, 6.3.1995, σελ. 110)) και 15ης Ιουνίου 1995 ((ΕΕ C 166, 3.7.1995, σελ. 128)),

Α. έχοντας υπόψη ότι η Βιρμανία τελούσε υπό στρατιωτικό καθεστώς από το 1962 και ότι, μετά την αποτυχημένη λαϊκή εξέγερση το 1988, το νέο στρατιωτικό καθεστώς υπό το SLORC υπήρξε ιδιαίτερα καταπιεστικό, αρνούμενο κάθε δικαίωμα ελεύθερης έκφρασης και το δικαίωμα του συναιτερίζεσθαι,

Β. λαμβάνοντας υπόψη ότι η Aung San Suu Kyi, η οποία είχε τεθεί σε κατ' οίκον περιορισμό από το 1989 έως τον Ιούλιο του 1995, εξακολουθεί να υφίσταται από το SLORC σοβαρούς περιορισμούς της προσωπικής της ελευθερίας, συμπεριλαμβανομένης της ελευθερίας μετακίνησης,

Γ. εκφράζοντας τον αποτροπιασμό του για τις συνεχιζόμενες παραβιάσεις των ανθρωπίνων δικαιωμάτων, μεταξύ των οποίων και οι ωμότητες που διέπραξε το SLORC εις βάρος εθνοτικών μειονοτήτων στη χώρα,

Δ. καταθορυβημένο από το διωγμό που ασκούν οι βιρμανικές αρχές εναντίον του λαού των Καρέν, μιας εθνοτικής ομάδας που αριθμεί 4 εκατ. ανθρώπων, και από το γεγονός ότι η ωμή μεταχείριση και η καταστροφή χωριών έχει οδηγήσει περίπου 80000 Καρέν να ζητήσουν καταφύγιο σε στρατόπεδα στη γειτονική Ταϊλάνδη; έχοντας ιδίως υπόψη την έκθεση της διεθνούς αμνηστείας του Απριλίου 1996 σχετικά με τους συνεχιζόμενους φόνους εις βάρος του λαού του Καρέν από το βιρμανικό στρατό,

Ε. επισημαίνοντας την πολιτική του SLORC να αρνείται σε ξένους αξιωματούχους που πραγματοποιούν επίσημες επισκέψεις στη χώρα να συναντηθούν και με την Aung San Suu Kyi και έχοντας υπόψη ότι το SLORC αφαιρεί τις θεωρήσεις των αλλοδαπών πολιτικών που επιθυμούν να τη συναντήσουν; παρατηρώντας ότι οι ξένοι δημοσιογράφοι και μέλη οργανώσεων παροχής βοήθειας που αποστέλλονται στην περιοχή διατρέχουν σημαντικούς κινδύνους όσον αφορά την προσωπική τους ασφάλεια, ιδιαίτερα στις μεθοριακές περιοχές,

ΣΤ. έχοντας υπόψη το διάβημα διαμαρτυρίας στο οποίο προέβησαν από κοινού εναντίον της Βιρμανίας Myanmar η Ευρωπαϊκή Συνομοσπονδία Συνδικαλιστικών Οργανώσεων και η Διεθνής Συνομοσπονδία Ελεύθερων Συνδικάτων, καταγγέλλοντας διάφορες μορφές καταναγκαστικής εργασίας στη Βιρμανία; έχοντας υπόψη τις πρόσφατες έρευνες της Επιτροπής δυνάμει του κανονισμού αριθ. 3281/94 του Συμβουλίου περί εφαρμογής τετραετούς προγράμματος γενικευμένων δασμολογικών προτιμήσεων (1995-1998) σε ορισμένα βιομηχανικά προϊόντα που προέρχονται από αναπτυσσόμενες χώρες, ενόψει ενός ενδεχόμενου προσωρινού αποκλεισμού της χώρας αυτής από το σύστημα γενικευμένων προτιμήσεων,

Ζ. έχοντας υπόψη ότι οι βιρμανικές αρχές εγκαινίασαν μόλις το «έτος επίσκεψης στη Βιρμανία 1996" προκειμένου να προωθήσουν τον τουρισμό στη χώρα τους; παρατηρώντας ότι ορισμένες χώρες στην Ευρώπη και την Ασία βοηθούν το στρατιωτικό καθεστώς της Βιρμανίας, οικονομικά και/ή στρατιωτικά, αγνοώντας την άθλια κατάσταση των ανθρωπίνων δικαιωμάτων,

1. καλεί το Συμβούλιο, την Επιτροπή και τις κυβερνήσεις των κρατών μελών να καταστήσουν σαφές στις βιρμανικές αρχές ότι οποιαδήποτε ομαλοποίηση των σχέσεων, συμπεριλαμβανομένων των εμπορικών, μεταξύ της Ευρωπαϊκής Ένωσης και της Βιρμανίας θα εξαρτηθεί από τις προόδους που θα σημειωθούν όσον αφορά την αποκατάσταση των δημοκρατικών θεσμών, το σεβασμό των ανθρωπίνων δικαιωμάτων και την κατάργηση της καταναγκαστικής εργασίας;

2. καλεί το Συμβούλιο, την Επιτροπή και τις κυβερνήσεις των κρατών μελών να υποστηρίξουν δημοσίως τις εκκλήσεις της κ. Aung San Suu Kyi για εθνική συμφιλίωση στη Βιρμανία μεταξύ των στρατιωτικών και των δημοκρατικών δυνάμεων, η οποία θα εγγυηθεί τα δικαιώματα όλων των μειονοτήτων και την πλήρη αποκατάσταση της ελευθερίας της έκφρασης, των πολιτικών δικαιωμάτων, του δικαιώματος του συνεταιρίζεσθαι και της θρησκευτικής ελευθερίας;

3. ζητεί από το Συμβούλιο να υιοθετήσει μια κοινή θέση σχετικά με την ακολουθητέα πολιτική έναντι του Μυανμάρ βάσει του άρθρου Ι.2 της Συνθήκης για την Ευρωπαϊκή Ένωση, για να ασκηθεί όλη η αναγκαία πίεση ώστε να επιτευχθεί ο εκδημοκρατισμός της χώρας αυτής;

4. καλεί τις βιρμανικές αρχές να απελευθερώσουν αμέσως και άνευ όρων όλους τους κρατούμενους για λόγους συνείδησης (συμπεριλαμβανομένων των εκλεγμένων μελών της Εθνικής Ένωσης για τη Δημοκρατία, τα οποία εμποδίστηκαν να παραστούν στο συνέδριο του κόμματός τους στις 26-27 Μαΐου 1996) και να άρουν όλους τους εναπομένοντες περιορισμούς επί της προσωπικής ελευθερίας της κ. Aung San Suu Kyi, συμπεριλαμβανομένου του δικαιώματός της να υποδέχεται αλλοδαπούς αξιωματούχους;

5. καλεί όλα τα κράτη μέλη να λάβουν υπόψη τις σοβαρές παραβιάσεις των ανθρωπίνων δικαιωμάτων από τις βιρμανικές αρχές πριν από την υπογραφή εμπορικών, επενδυτικών και τουριστικών συμφωνιών με το Μυανμάρ;

6. χαιρετίζει την έρευνα που διεξάγεται από την Επιτροπή όσον αφορά τους ισχυρισμούς για καταναγκαστική εργασία στο Μυανμάρ, με προοπτική την πιθανή αναστολή των προνομίων του συστήματος γενικευμένων προτιμήσεων;

7. καλεί την Επιτροπή να παράσχει επαρκή ανθρωπιστική βοήθεια στους πρόσφυγες Καρέν στην Ταϋλάνδη και τους πρόσφυγες άλλων μειονοτικών κοινοτήτων;

8. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τις κυβερνήσεις των κρατών μελών, το SLORC και την κ. Aung San Suu Kyi, το Γενικό Γραμματέα του ΟΗΕ, την Επιτροπή του ΟΗΕ για τα Ανθρώπινα Δικαιώματα και τις κυβερνήσεις των κρατών μελών της ΑSEAN.